Ilmoitus Intiasta ja Korean tasavallasta peräisin olevan polyeteenitereftalaattikalvon tuontia koskevan polkumyynnin vastaisen menettelyn aloittamisesta

(2000/C 148/09)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), jäljempänä "perusasetus", 5 artiklan mukaisia valituksia, joissa väitetään, että Intiasta ja Korean tasavallasta peräisin olevan polyeteenitereftalaattikalvon tuonti tapahtuu polkumyynnillä ja aiheuttaa tästä syystä merkittävää vahinkoa yhteisön uotannonalalle.

1. VALITUKSET

Valituksen jättivät 12 päivänä huhtikuuta 2000 seuraavat yhteisön tuottajat: DuPont Teijin Films (DTF), Mitsubishi Polyester Film GmbH, Nuroll SpA ja Fapack SpA, jäljempänä "valituksen tekijä", jotka edustavat huomattavaa osaa, tässä tapauksessa yli puolta, yhteisön koko polyeteenitereftalaattikalvon tuotannosta.

2. TUOTE

Tuote, jota väitetään tuotavan polkumyynnillä, jäljempänä "tarkasteltavana oleva tuote", on liimalla päällystämätön polyeteenitereftalaattikalvo, lukuun ottamatta taipuisien magneettilevyjen (levykkeiden) ja valopolymeeripainolevyjen valmistukseen tarkoitettuja kalvoja, joita tuodaan tiettyä käyttötarkoitusta koskevien yhteisön säännösten mukaisesti. Tuote luokitellaan tällä hetkellä CN-koodeihin ex 3920 62 19 ja 3920 62 90. Nämä CN-koodit annetaan ainoastaan ohjeellisina.

Tarkasteltavana olevaa tuotetta väitetään tuonnin yhteydessä tullatun myös liimalla päällystämättämänä, muista polyestereistä valmistettuna kalvona, joka kuuluu CN-koodiin 3920 69 00.Tuotteet on saatettu tuonnin yhteydessä luokitella myös CN-koodeihin 3920 62 11 ja 3920 62 13. Tämä menettely koskee myös näihin CN-koodeihin kuuluvina tuotuja tuotteita, jos tutkimus osoittaa, että tarkasteltavana olevaa tuotetta on luokiteltu virheellisesti kyseisiin koodeihin.

3. POLKUMYYNTIÄ KOSKEVA VÄITE

Polkumyyntiä koskeva väite perustuu Korean tasavallan osalta tarkasteltavana olevalle tuotteelle kotimarkkinoiden hintojen perusteella määritetyn normaaliarvon ja tuotteen yhteisöön suuntautuneen viennin hintojen vertailuun.

Polkumyyntiä koskeva väite perustuu Intian osalta tarkasteltavana olevalle tuotteelle määritetyn laskennallisen normaaliarvon ja tuotteen yhteisöön suuntautuneen viennin hintojen vertailuun, koska valituksen tekijällä ei ole tarkkoja tietoja myynnistä kotimarkkinoilla.

Tämän perusteella määritetyt polkumyyntimarginaalit ovat huomattavat molempien asianomaisten viejämaiden osalta.

4. VAHINKOA KOSKEVA VÄITE

Valituksen tekijä on esittänyt näytön siitä, että tarkasteltavana olevan tuotteen tuonti Intiasta ja Korean tasavallasta on kasvanut kokonaisuudessaan sekä absoluuttisesti että markkinaosuudella mitattuna.

Väitteiden mukaan tarkasteltavana olevan tuotteen tuontihinnoilla ja -määrillä on muiden seurausten ohella ollut kielteinen vaikutus yhteisön tuottajien markkinaosuuteen ja niiden veloittamiin hintoihin, millä on puolestaan huomattavia haitallisia vaikutuksia yhteisön tuotannonalan taloudelliseen tilaan ja työllisyystilanteeseen.

5. MENETTELY

Kuuluaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

5.1 Menettely polkumyynnin ja vahingon määrittämiseksi

Tutkimuksessa määritetään, tuodaanko Intiasta ja Korean tasavallasta peräisin olevaa tarkasteltavana olevaa tuotetta polkumyynnillä ja onko kyseinen polkumyynti aiheuttanut vahinkoa.

a) Otanta

Koska tässä menettelyssä on osallisina suuri määrä osapuolia, komissio voi päättää soveltaa otantamenetelmää perusasetuksen 17 artiklan mukaisesti.

i) Intiassa ja Korean tasavallassa toimivia viejiä/tuottajia koskeva otos

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- aikooko yritys pyytää yksilöllisen polkumyyntimarginaalin vahvistamista (ainoastaan tuottajat voivat pyytää yksilöllisen polkumyyntimarginaalin vahvistamista),

- paikallisena valuuttana ilmaistu liikevaihto ja viety määrä tonneina yhteisöön vietäviksi myytyjen tuotteiden osalta 1. huhtikuuta 1999 ja 31. maaliskuuta 2000 välisenä aikana,

- kotimarkkinoilla 1. huhtikuuta 1999 ja 31. maaliskuuta 2000 välisenä aikana myytyjen tuotteiden liikevaihto paikallisena valuuttana ilmaistuna sekä myynnin määrä tonneina,

- tarkka kuvaus yrityksen toiminnasta tarkasteltavana olevan tuotteen osalta,

- kaikkien tarkasteltavana olevan tuotteen tuotantoon ja/tai myyntiin (vietäväksi ja/tai kotimarkkinoille) osallistuvien etuyhteydessä olevien henkilöiden(3) nimet ja tarkka kuvaus heidän toiminnastaan,

- muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuuko yritys osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla toteutettavan tarkastuksen hyväksymistä.

Saadakseen viejiä/tuottajia koskevan otoksen valinnan kannalta tarpeellisina pitämänsät tiedot komissio ottaa lisäksi yhteyttä Intian ja Korean tasavallan viranomaisiin ja tiedossa oleviin viejien/tuottajien järjestöihin.

ii) Otoksen lopullinen valinta

Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdan i alakohdassa asetutussa määräajassa.

Komissio aikoo valita otoksen lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen.

Otoksiin valittujen yritysten on täytettävä kyselylomake tämän ilmoituksen 6 kohdan b alakohdassa asetetussa määräajassa ja niiden on toimittava yhteistyössä tutkimuksessa.

Jos yhteistä ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti.

b) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuottajille ja niitä edustaville järjestöille, otokseen valituille Intiassa ja Korean tasavallassa toimiville viejille/tuottajille, valituksissa mainituille viejien/tuottajien järjestöille, valituksissa mainituille tuojille ja tuojien järjestöille ja asianomaisten viejämaiden viranomaisille.

i) Muut kuin valituksen tehneet yhteisön tuottajat ja tuojat

Jotta näiden osapuolten näkökannat ja tiedot voidaan ottaa huomioon, niiden on otettava viipymättä yhteyttä komissioon ja tarvittaessa pyydettävä kyselylomake 6 kohdan a alakohdan i alakohdassa vahvistetussa määräajassa, koska tämän ilmoituksen 6 kohdan a alakohdan ii alakohdassa vahvistettua määräaikaa sovelletaan kaikkiin asianomaisiin osapuoliin.

ii) Yksilöllisen marginaalin vahvistamista pyytävät viejät/tuottajat Intiassa ja Korean tasavallassa

Sellaisten Intiassa ja Korean tasavallassa toimivien viejien/tuottajien, jotka pyytävät yksilöllisen marginaalin vahvistamista perusasetuksen 17 artiklan 3 kohdan ja 9 artiklan 6 ilmoituksen 6 kohdan a alakohdan ii alakohdassa vahvistetussa määräajassa. Niiden on tämän vuoksi pyydettävä kyselylomake tämän ilmoituksen 6 kohdan a alakohdan i alakohdassa vahvistetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi päättää olla vahvistamatta niille yksiköllistä marginaalia, jos se olisi tarpeettoman vaivalloista ja estäisi tutkimuksen loppuun saattamisen ajoissa.

c) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa vahvistetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityistä syitä. Tämä pyyntö on esitettävä tämän ilmoituksen 6 kohdan a alakohdan iii alakohdassa vahvistetussa määräajassa.

5.2 Yhteisön edun arviointimenettely

Päätöksen tekemiseksi siitä, onko polkumyyntitoimenpiteiden käyttöönotto yhteisön edun mukaista, jos polkumyyntiä ja vahinkoa koskevat väitteet ovat perusteltuja, yhteisön tuotannonala, tuojat ja niitä edustavat järjestöt sekä edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa vahvistetussa yleisessä määräajassa ilmoittautua ja toimittaa tietoja komissiolle perusasetuksen 21 artiklan mukaisesti edellyttäen, että ne pystyvät yleispätevästi osoittamaan, että niiden toiminnan ja tarkasteltavana olevan tuotteen välillä on yhteys. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. MÄÄRÄAJAT

a) Yleiset määräajat

i) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautuminen sekä täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voidaan ottaa huomioon tutkimuksessa, niiden on ilmoittauduttava komissiolle, esitettävä kantansa kirjallisesti sekä toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, ellei muuta määräaikaa ole erikseen ilmoitettu. Otokseen valittujen yritysten on toimitettava vastaukset kyselylomakkeeseen tämän ilmoituksen 6 kohdan b alakohdassa vahvistetussa määräajassa.

iii) Kuuleminen

Asianomaiset osapuolet voivat myös pyytää komissiolta saada tulla kuulluiksi samassa 40 päivän määräajassa.

b) Otantaa koskeva erityinen määräaika

i) Kaikki otoksen valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjan virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otoksen lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjan virallisessa lehdessä.

ii) Otokseen valittujen osapuolten on toimitettava kyselylomakkeen vastaukset komissiolle 37 päivän kuluessa siitä, kun niille on ilmoitettu otokseen kuulumisesta.

7. KIRJALLISET HUOMAUTUKSET, KYSELYLOMAKKEIDEN VASTAUKSET JA KIRJEENVAIHTO

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: Euroopan komissio Kauppapolitiikan pääosasto

Linjat C ja E

DM 24 - 8/37 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. YHTEISTYÖSTÄ KIELTÄYTYMINEN

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

9. TUTKIMUKSEN AIKATAULU

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet voidaan ottaa käyttöön perusasetuksen 7 artiklan 1 kohdan mukaisesti yhdeksän kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) Etuyhteydessä olevat henkilöt on määritelty tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevien säännöksistä 2 päivänä heinäkuuta 1993 annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1).